Jesusba ichi cruz atauped̶a kokoroarãba ichi adoesid̶au drua “Boro B̶ʉʉrʉ” abadaumaa.
Hebreo bed̶ead̶e Gólgota abadau.
Aria ãchiba Jesús cruzd̶e jirab̶usid̶au.
Maud̶e ichi jãkaa ẽbẽra ome cruzd̶e jirab̶usid̶au,
ab̶a jua biare,
ab̶a jua sordoare.
Mau awara Pilatoba bed̶ea b̶ʉd̶a Jesús boro ʉ̃rʉed̶e nub̶ubisii.
Naka b̶ʉsii:
«Jesús Nazaretd̶ebena,
judiorã Reybʉ».
Mau bed̶ea hebreo bed̶ead̶e b̶ʉsii,
latín bed̶ead̶e maud̶e griego bed̶ead̶e.
Ãrea judiorãba mau bed̶ea unusid̶au,
Jesús cruzd̶e jirab̶uped̶aad̶a puuru kaita b̶uud̶eeba.
Judiorã paare mechiurãba mau bed̶ea ʉ̃risid̶aud̶e Pilatomaa jarasid̶au:
—B̶ʉrã́se “Judiorã Rey”.
Maumaarã b̶ʉse:
“Nau ẽbẽraba jarasii ichi judiorã rey”.
Maamina Pilatoba jarasii:
—Mʉʉba b̶ʉd̶a ara maka b̶eeruu.
Maad̶akare Romad̶ebena kokoroarãba Jesús cruzd̶e jirab̶usid̶aud̶e ichiba anab̶ari jʉ̃barii jʉ̃ b̶uad̶a kimare kõetad̶aped̶a ãchicha adausid̶au.
Ichiba chi mau ekare jʉ̃ b̶uad̶a sid̶a adausid̶au.
Mau ʉtʉʉba ed̶aa b̶ari kaapirud̶a b̶uasii.
Maud̶e kokoroarãba ãchi du ab̶a jarasid̶au:
—Nau kõetad̶aabai panuu.
Bari bibuara b̶uu jemened̶ai,
kaiba chi paru adooi kuitaad̶ai baita.
Mau makasii Dachi Akõre bed̶ead̶e nabẽraed̶e b̶ʉd̶a kĩra:
«Mʉ anab̶ari jʉ̃barii ãchicha adausid̶au;
mʉʉba ekare jʉ̃ b̶uad̶a adaud̶ai baita jemenesid̶au».
Biawãra kokoroarãba maka wausid̶au.
Jesús cruzd̶e jirab̶u kaita Jesús nawe maud̶e chi nawe neekau panasid̶au.
Cleofás kima María maud̶e María Magdalena panasid̶au.
Jesusba ichi nawe unusiid̶e maud̶e ichi baara nibabarii «ichiba ãrea kʉ̃ria b̶uu» abadau.
Mau ara jãma b̶uasii.
Maud̶e Jesusba ichi nawemaa jarasii:
—Dana,
nau bichi warrbʉ.
Maabae ichi baara nibabariimaa jarasii:
—Nau bichi nawebʉ.
Mau ewarid̶eeba waitaa Jesús nawe Jesús baara nibabarii ded̶e b̶uabachii.
Maka jarasiid̶e Jesusba kuitaasii joma ichiba waui b̶uad̶a wausii.
Maud̶e jarasii:
—Mʉ obisia b̶uu.
Mau jarasii Dachi Akõre bed̶ead̶e jara b̶uu kĩra.
Maud̶e aria chokod̶e uva b̶aa orekea waabiru nub̶uasii.
Chi nureerãba mau uva b̶aa orekead̶e modaa b̶uuba sũra adausid̶au.
Mau hisopo bakuru juad̶e jʉ̃d̶aped̶a Jesús iimaa tusid̶au.
Jesusba mau uva b̶aa orekea do chaaped̶a jarasii:
—Mʉʉba waui b̶uad̶a joma wausii.
Maabae ichi boro ed̶aa jaab̶arisiid̶e biusii.
Judiorã Pascua ewari norema baaruud̶eeba ne wau panasid̶au.
Mau bari panabadau ewari mechiud̶eeba ãchiba kʉ̃riad̶awẽa panasid̶au ẽbẽra cruzd̶e jirab̶ud̶ai.
Maud̶eeba Pilatomaa id̶isid̶au cruzd̶e jirab̶u b̶ʉʉrʉsiu b̶ʉikuabimera isa biubid̶aped̶a chi kakua ed̶aa jirad̶amera.
Maud̶eeba kokoroarã wãd̶aped̶a Jesús baara cruzd̶e jira panuu ab̶a chi b̶ʉʉrʉsiu b̶ʉitasid̶au.
Ara mau kĩra chi ab̶abena b̶ʉʉrʉsiu sid̶a b̶ʉitasid̶au.
Maamina Jesusmaa neesid̶aud̶e unusid̶au ichi biusii.
Maud̶eeba ichi b̶ʉʉrʉsiu b̶ʉitad̶aabasii.
Maka b̶uud̶e kokoroaba Jesús orrd̶e miasuba susii biawãra biusii kuitaa.
Ara makʉd̶e oa bania baara chesii.
Chi nau karta b̶ʉd̶aba biawãra mau unusii.
Ichiba jara b̶uu biawãra b̶uu.
Ichiba jara b̶uu biawãrabʉ,
kuitaa b̶uu chi biawãra bed̶ea jara b̶uu machia bid̶a sõd̶eeba ijãad̶amera.
Joma mau biawãra makasii Dachi Akõre bed̶ead̶e b̶ʉ kub̶uu kĩra.
Naka b̶ʉ kub̶uu:
«Ichi b̶ʉʉrʉ ab̶a bid̶a b̶ʉitad̶aabai».
Maud̶e Dachi Akõre bed̶ead̶e nau sid̶a b̶ʉ kub̶uu:
«Ãchiba suped̶aad̶amaa ichiad̶ai».